આ પાવન પ્રસંગની પૂર્વ સંધ્યાએ જિનભકિતના ગીતો દ્વારા અદભુત ભકિત — કસુંબલ લોકડાયરાનું ભવ્ય આયોજન કરાયું હતું. ખ્યાતનામ લોકગાયક અભેસિંહ રાઠોડ સાથે રાધાબેન વ્યાસ અને રૂષભ આહીરે રાષ્ટ્રીય શાયર ઝવેરચંદ મેઘાણી રચિત-સંપાદિત ગીતો-લોકગીતો-ભજનોની રમઝટ બોલાવી હતી. જૈન કુળમાં જન્મેલા ઝવેરચંદ મેઘાણીએ ૧૨ વર્ષની ઉંમરે જૈન પાઠશાળામાં જૈન સ્તવનની રચના કરી હતી. નાનપણથી જ રાષ્ટ્રીય-ભાવના ધરાવતાં પૂ. બેન મ.સા.એ શાળામાં ઝવેરચંદ મેઘાણીને પ્રત્યક્ષ ગાતાં સાંભળ્યાં હતાં. આથી ભકિત-રાષ્ટ્ર ભકિતનાં અનોખા સમન્વય સમા આ કસુંબલ લોકડાયરાનું સવિશેષ મહત્વ રહ્યું.